Príloha č. 4

Výsledky plnenia úloh kontrolovaných uznesení vlády z predložených informácií od krajských úradov a Ministerstva financií SR

1.	Uznesenie vlády SR č. 979/2001 z 10.10.2001

		V rámci plnenia úloh D.5. a D.6 uznesenia vlády SR č. 979/2001 sa zamerali odbory sociálnych vecí (OSV) KÚ na prijatie, realizáciu a následnú kontrolu opatrení vychádzajúcich z odporúčaní Výboru CPT. Išlo o opatrenia najmä v oblasti dodržiavania ľudských práv a slobôd pri poskytovaní služieb v zariadeniach sociálnych služieb (ZSS), dodržiavanie odborného usmernenia pri používaní sieťových postelí, vylepšovanie a úpravy priestorov, skvalitňovanie úrovne poskytovaných služieb v oblasti psychiatrie, terapie a rehabilitácie a pod. Opatrenia ďalej smerovali do oblastí zvyšovania počtu odborných pracovníkov (psychológov, psychiatrov, výchovných a rehabilitačných pracovníkov), zvyšovania odbornej pripravenosti v oblasti dodržiavania a ochrany ľudských práv a slobôd, ako aj doškoľovania zamestnancov DSS z hľadiska odbornosti. 

Kontrolou plnenia prijatých opatrení, ako vyplynulo z jednotlivých informácií nebolo zistené ich neplnenie a ani porušovanie odborného usmernenia používania sieťových postelí. Ďalej sa preukázalo, že zlepšovanie a úprava vonkajších a vnútorných priestorov a služieb ZSS vychádzajúca z prijatých opatrení i odporúčaní sa realizuje prevažne z rozpočtových prostriedkov KÚ, čiastočne z lotérií a iných podobných hier, prostredníctvom MF SR z Rozvojovej banky Rady Európy (RB-RE), čiastočne zo sponzorských príspevkov, a aj svojpomocne.  Realizácia však nemá požadovanú dynamiku, vzhľadom na nevyrovnané, resp. nedostačujúce možnosti financovania a následného zabezpečenia požadovaných činností.

		V rámci plnenia úlohy D.8. citovaného uznesenia – kvantifikovať finančné prostriedky na realizáciu navrhovaných opatrení uvedených v odpovedi vlády SR všetky KÚ zaslali na MPSVR SR požadovanú kvantifikáciu. V nej jednotlivé KÚ rozpísali kapitálové výdavky súvisiace s vonkajšími, vnútornými opravami a úpravami objektov, rekonštrukciou existujúcich zariadení, resp. vybudovaním nových (napr. plynofikácia objektov). Bežné výdavky smerovali do oblasti skvalitnenia a humanizácie prostredia, do zvýšenia počtu odborných pracovníkov (psychológov, špeciálnych pedagógov, rehabilitačných pracovníkov a pod.), ako aj do zvyšovania kvalifikácie vybraných zamestnancov, ktorí sú v priamom kontakte s klientmi (autisti, občania s duševnými poruchami a poruchami správania). Niektoré KÚ, napr. Bratislava, Žilina, Prešov predložili MF SR v rámci kvantifikácie projekty, ktoré by mali byť financované 50% spoluúčasťou  prostredníctvom úveru z Rozvojovej banky – Rady Európy (RB-RE). Celková suma takto kvantifikovaných prostriedkov na zvýšenie kvality poskytovanej starostlivosti občanom s duševnými poruchami a poruchami správania v zariadeniach sociálnych služieb na roky 2003 až 2005 je  kvantifikovaná v sume cca 572,8 mil. Sk.
		Kvantifikáciou finančných prostriedkov v úhrnnej čiastke 572,8 mil. Sk a uplatnením pri príprave štátneho rozpočtu SR na roky 2003 –2005 v rámci rozpočtových kapitol KÚ            na realizáciu navrhnutých opatrení bolo zabezpečené plnenie úlohy B.2. uznesenia vlády SR       č. 598/2002, ktorú gestoroval minister práce, sociálnych vecí a rodiny v spolupráci s prednostami KÚ.

	2. Uznesenie vlády SR č. 21/2001 z 10. 1. 2001 uložilo

prednostovi Krajského úradu v Bratislave
prednostovi Krajského úradu v Trnave

C.1. uplatniť v návrhu štátneho rozpočtu na rok 2002 finančné prostriedky na zvýšenie počtu  kvalifikovaných zamestnancov, na vonkajšiu opravu a vnútornú úpravu objektov a na reštitučné vysporiadanie Domovov sociálnych služieb v Okoči a Veľkom Bieli.

	   Na odkúpenie nehnuteľnosti a pozemku DSS vo Veľkom Bieli (zriaďovateľ KÚ Bratislava) vyčlenilo MF SR 20,1 mil. Sk (rozpočtové opatrenie MF SR č. 54                  z 18. 12. 2001), ktorým povolilo čerpanie z časového použitia do 30. 9. 2002 s termínom zúčtovania k 31. 12. 2002.
		  Zo strany KÚ Trnava bola uplatnená požiadavka na zvýšenie počtu zamestnancov na úseku výchovy a zdravotný úsek (5) vrátane mzdového krytia. Táto nebola v rozpočte 2001 ani v roku 2002 realizovaná. Opätovne bola zahrnutá v kvantifikácii úlohy D.8. uznesenia vlády SR č. 979/2001. 
	Úloha splnená.
		
	  3. Uznesenie vlády SR č. 473/2001 z 30. 5. 2001

        Vláda uznesením č. 473/2001 z 30. 5. 2001 uložila: 

ministerke financií 

B.1. povoliť prekročenie čerpania bežných výdavkov na úseku sociálnych vecí v oblasti sociálnych služieb s osobitným zreteľom na opatrovateľskú službu a oddlženie zariadení sociálnych služieb v rozpočtových kapitolách krajských úradov o sumu dosiahnutého prekročenia rozpočtovaných príjmov na úseku sociálnych vecí do výšky 180 mil. Sk, o ktoré rozhodnutím Národnej rady SR boli posilnené neštátne subjekty poskytujúce sociálne služby
	  štvrťročne v roku 2001

		Úloha bola zo strany MF SR plnená priebežne počas roka v závislosti od napĺňania príjmov jednotlivých rozpočtových kapitol krajských úradov. K 31. 12. 2001 bolo v kapitolách krajských úradov povolené spolu 12 rozpočtovými opatreniami prekročenie čerpania bežných výdavkov na úseku sociálnych vecí celkom o 109,5 mil. Sk. 

B.2. posúdiť možnosť financovania projektu „Budovanie infraštruktúry pre domovy  sociálnych služieb“ s poskytnutím 50 % úveru Rozvojovou bankou Rady Európy v súlade s postupom prác na príprave štátneho rozpočtu na rok 2002 a nasledujúcich rokov

		Krajské úrady v spolupráci s MPSVR SR posúdili stav jednotlivých zariadení sociálnych služieb, na základe čoho bol následne spracovaný zoznam vybratých objektov. Na uvedený účel bolo v schválenom štátnom rozpočte na rok 2002 na krytie úveru z Rozvojovej banky rady Európy pre krajské úrady na budovanie infraštruktúry pre domovy sociálnych služieb pre postihnutých občanov v kapitole VPS vyčlenených celkom 213,0 mil. Sk. 
	Úloha splnená.

B.3. zabezpečiť v rozpočtových kapitolách krajských úradov v roku 2002 zvýšenie počtu zamestnancov na úseku opatrovateľskej služby a odborných zamestnancov v zariadeniach sociálnych služieb vrátane mzdových prostriedkov a odvodov do poistných fondov podľa zdrojových možností štátneho rozpočtu
   pri príprave štátneho rozpočtu na rok 2002

Rozpočtovým opatrením č. 1/2002, ktoré bolo súčasťou „Rozpisu záväzných  ukazovateľov štátneho rozpočtu na rok 2002“ na kapitoly krajských úradov pod                 č. 56/2002-KM zo dňa 14. 1. 2002, boli do kapitol krajských úradov na úseku opatrovateľskej služby a odborných zamestnancov v zariadeniach sociálnych služieb uvoľnené finančné prostriedky vo výške celkom 90,2 mil. Sk, z toho na mzdy a platy       65,5 mil. Sk pre 839 zamestnancov.
Úloha splnená.

B.4. iniciovať zriadenie medzirezortnej komisie na riešenie uplatnených reštitučných nárokov, a to v záujme zmapovania budov v majetku štátu, ktoré nie sú využívané, ako aj spracovania návrhu ich využitia ako náhrady za uplatnené reštitučné nároky
	do 30. 6. 2001

		Listom ministerky financií číslo 3095/2001-KM zo dňa 18. júna 2001 boli všetci ministri a prednostovia krajských úradov požiadaní, aby pre plnenie tejto úlohy v termíne                do 25. júna 2001 oznámili odboru majetku a reštitúcií Ministerstva financií SR návrhy na členov medzirezortnej komisie.
		Ministerstvo financií SR vypracovalo usmernenie na vykonanie súpisu nehnuteľného majetku štátu (budov a pozemkov), ktoré boli povinní vykonať všetci správcovia majetku štátu uvedení v § 1 ods. 1 zákona č. 278/1993 Z. z. o správe majetku štátu v znení neskorších predpisov.
		Cieľom vykonaného súpisu majetku štátu bolo okrem iného získať aj prehľad o objektoch, ktoré by mohli byť využité ako náhrady za uplatnené reštitučné nároky pre potreby umiestnenia zariadení sociálnych služieb, škôl a školských zariadení a kultúrnych zariadení. Súpisy majetku štátu boli spracované a uzatvorené v decembri 2001 a postúpené na zabezpečenie ďalších úloh spojených s možnosťou využitia prebytočného majetku štátu ako náhrady za uplatnené reštitučné nároky.
Úloha splnená.

Bratislava august 2002 				         
Vypracoval: Ing. Marián Štepnička